ORDE do 7 de xuño de 2007 sobre a aprobación definitiva do proxecto de modificación puntual das normas subsidiarias de planeamento de Monterroso para o centro de saúde, a estación de autobuses e unha nova zona verde.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/06/2007

O Concello de Monterroso remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro.
I. Antecedentes.
1. O concello de Monterroso dispón dunhas normas subsidiarias de planeamento de ámbito municipal aprobadas definitivamente o 27 de novembro de 1996, as cales definen a ordenación vixente no ámbito afectado por esta modificación puntual.
2. A modificación é formulada polo Concello de Monterroso e ten por finalidade a creación de varias dotacións públicas dentro do núcleo urbano de Monterroso: un centro de saúde, unha estación de autobuses e un espazo libre.
3. De acordo coa documentación remitida, constan os seguintes antecedentes:
-Aprobación inicial acordada polo Pleno de Monterroso o 12 de maio de 2006.
-Exposición pública mediante anuncios nos diarios La Voz de Galicia e El Progreso do 4 e 6 de xullo de 2006 e no Diario Oficial de Galicia nº 128, do 4 de xullo de 2006.
-Informe da Dirección Xeral de Calidade e Avaliación Ambiental do 29 de agosto de 2006 no que se indica a improcedencia de sometemento do proxecto aos trámites de avaliación e de efectos ambientais.
-Emisión de informes municipais, técnico e xurídico, emitidos, respectivamente, o 16 e 19 de maio de 2006, respecto da calidade da ordenación proxectada e conformidade do proxecto coa lexislación vixente.
-Aprobación provisoria en acordo plenario adoptado o 22 de setembro de 2006.
-Non consta emisión de informe da consellería previo á aprobación inicial, trámite do cal está exento, en virtude do artigo 93.4º da Lei 9/2002.
4. A consellería emitiu Orde do 29 de xaneiro de 2007 sobre a solicitude de aprobación definitiva realizada polo concello na cal se introducían sete observacións.
5. O Concello envía agora tres exemplares dunha nova versión do proxecto de modificación nos cales se pretende dar cumprimento ás sete observacións xa referidas. Os tres exemplares son os aprobados provisionalmente polo pleno municipal do 29 de marzo de 2007 e veñen acompañados do informe técnico favorable da arquitecta municipal.
II. Consideracións e fundamentación.
II.1. O 29 de xaneiro e o 22 de maio de 2007, a Dirección Xeral de Urbanismo elevou un informe-proposta de resolución, en que se expresa o seguinte:
A modificación reordena parte do cuarteirón definido polas rúas Practicante Manuel Soengas Gontá, Concepción Arenal e avda. de Pontevedra. A nova ordenación supón unha mellora respecto da vixente, e prevé novas dotacións públicas, entre elas a dun novo espazo público que, xunto cos equipamentos proxectados, contribuirá positivamente á mellora ambiental da área urbana en que se localizan. Asemade, a modificación implica unha substancial redución da edificabilidade.
Logo de analizar a documentación remitida polo Concello de Monterroso, e á vista do informe técnico elaborado, constátase que o proxecto de modificación agora presentado deu cumprimento practicamente a todas as correccións impostas pola Orde do 29 de xaneiro de 2007, excepto nalgúns aspectos que non teñen un caracter substancial no conxunto do proxecto de modificación, e que a continuación se relacionan:
1. Resérvanse 10 prazas de aparcadoiro público (plano nº 7), cantidade algo superior á cuarta parte das 38 prazas mínimas exixibles (art. 47.2º c) da Lei 9/2002 de acordo co xa indicado na Orde de 29 de xaneiro de 2007, non obstante, para garantir o cumprimento íntegro do devandito artigo, os proxectos de edificación das obras previstas neste ámbito da modificación deben conter unha reserva mínima de 28 prazas de aparcadoiro (38 prazas - 10 prazas) sobre terreos privados.
2. Debe corrixirse a errata do punto 4 da memoria (páxina 13), pois refírese a unha cifra de 896 m2 onde debe recollerse a edificabilidade de 1792 m2, correspondentes ao sistema xeral sanitario, como figura no plano número 8 e na páxina 12 da devandita memoria do proxecto de modificación.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspondelle á conselleira de Política Territorial, Obras Públicas e Transportes.
III. Resolución
Visto canto antecede,
RESOLVO:
1. De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual das normas subsidiarias de planeamento do Concello de Monterroso para a creación dun centro de saúde, unha estación de autobuses e unha nova zona verde, coas seguintes condicións:
a) Engádese á normativa a especificación de que os proxectos de edificación no ámbito da modificación deberán prever polo menos 28 prazas de aparcadoiro de titularidade privada.
b) No punto 4 da memoria (páxina 13) onde se refire unha edificabilidade de 896 m2 na dotación pública xeral-uso sanitario , debe dicir 1792 m2 .
2. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da modificación aprobada definitivamente.
4. Notifíqueselle esta orde ao Concello e publíquese no Diario Oficial de Galicia.
Santiago de Compostela, 7 de xuño de 2007.
María José Caride Estévez
Conselleira de Política Territorial, Obras Públicas
e Transportes